Habár hatékony volt a korai német és olasz páncélosok ellen Franciaországban és Észak-Afrikában, mint a Panzer II és a Panzer III korai típusai, a világháború folyamán egyre jobban növelt páncélzatok ellen már hatástalannak bizonyult. 1942-ben egy rövidített változatot fejlesztettek ki az ejtőernyős alakulatok számára, melyeket Tunéziában vetettek be, de teljesen hatástalannak bizonyultak, mivel a rövidített cső a csőtorkolati sebesség csökkenését eredményezte. Az európai hadszíntéren viszonylag hamar, 1943-ban felváltották a fegyvert a PIAT (Projector, Infantry, Anti-Tank) páncéltörő fegyverrel, melyet először Szicília megszállásakor használtak. Ezután a Boys más feladatkörben kapott szerepet, mint például bunkerek, géppuskafészkek és vékonyan páncélozott járművek elleni küzdelem, de ebből a feladatkörből is hamar kivonták az amerikai M2 Browning géppuska elterjedésével a brit és nemzetközösségi alakulatoknál.